b'\n_START_ARTICLE_\nPeel Park\n_START_PARAGRAPH_\nPeel Park var hjemmebanen til den engelske fotballklubben Accrington Stanley mellom 1919 og 1966. Banen l\xc3\xa5 ved Burnley Road nord\xc3\xb8st for sentrum i Accrington i Lancashire._NEWLINE_Accrington Stanley hadde tidligere spilt p\xc3\xa5 banen Moorhead Park, men da klubben startet igjen etter 1. verdenskrig valgte de \xc3\xa5 finne et mer egnet sted. Valget falt p\xc3\xa5 et omr\xc3\xa5de ved Peel Park Hotel. Kj\xc3\xb8pesummen var \xc2\xa32500. Banen ble \xc3\xa5pnet 20. september 1919 med kamp mot Stalybridge Celtic._NEWLINE_Accrington Stanley var en av de f\xc3\xb8rste klubbene i England som pr\xc3\xb8vde seg p\xc3\xa5 \xc3\xa5 spille fotball under flomlys. Klubben installerte flomlysanlegg p\xc3\xa5 Peel Park i november 1953, og anlegget ble f\xc3\xb8rst tatt i bruk p\xc3\xa5 en reservelagskamp i januar 1954._NEWLINE_Tilskuerrekorden p\xc3\xa5 Peel Park var 17 634 for en vennskapskamp med flomlys mot Blackburn Rovers 15. november 1954. Rekorden for en ligakamp var 15 425 mot York City 11. april 1955 (3. divisjon). Det laveste tilskuerantallet p\xc3\xa5 Peel Park i en kamp i The Football League var 925 mot York City 30. mars 1960. Klubben hadde imidlertid langt f\xc3\xa6rre tilskuere p\xc3\xa5 mange andre kamper p\xc3\xa5 banen._NEWLINE_I april 1958 kj\xc3\xb8pte Accrington Stanley en brukt tribune fra Aldershot Military Tattoo. Tribunen ble imidlertid langt dyrere enn klubben hadde beregnet, og kj\xc3\xb8pet bragte klubben ut i \xc3\xb8konomiske vanskeligheter. Accrington Stanley trakk seg fra ligaen i mars 1962 og gikk konkurs \xc3\xa5ret etter, men fortsatte som amat\xc3\xb8rklubb til januar 1966. Deretter ble Peel Park solgt. Da klubben ble startet p\xc3\xa5 nytt i 1968, valgte de Crown Ground som ny hjemmebane. Baneforholdene p\xc3\xa5 Crown Ground var imidlertid d\xc3\xa5rlige, og klubben \xc3\xb8nsket etter hvert \xc3\xa5 ta over Peel Park igjen. I 1973 spilte de en enkelt seriekamp p\xc3\xa5 Peel Park, og i 1975 gjorde de et fors\xc3\xb8k p\xc3\xa5 \xc3\xa5 returnere permanent til den gamle banen. Fors\xc3\xb8ket lyktes imidlertid ikke, og klubben ble v\xc3\xa6rende p\xc3\xa5 Crown Ground._NEWLINE_Da klubben trakk seg fra ligaen i 1962, hadde Peel Park en offisiell tilskuerkapasitet p\xc3\xa5 24 600, med 9000 under tak, men bare ca. 2300 sitteplasser. Etter konkursen forfalt imidlertid banen. Den ene tribunen brant ned i april 1972, og de andre tribunene ble ogs\xc3\xa5 revet. I dag er det lite igjen av banen. Selve gressmatta og den gamle garderoben eksisterer fremdeles, men alt av tribuner er borte.'